|  |  |
| --- | --- |
| **АЕРС - Завршна консултација о предлогу акта** | |
| **Документ:** | Mетодологија за одређивање цене приступа систему за транспорт природног гаса |
| **Примедбе даје:** | Јавно предузеће Србијагас Нови Сад |

|  |  |
| --- | --- |
|  |  |
| **Датум:** | 20.05.2024 |
| **Послати на адресу:** | [aers@aers.rs](mailto:aers@aers.rs) |

**ОПШТЕ И КОНЦЕПТУАЛНЕ ПРИМЕДБЕ**

|  |  |
| --- | --- |
| **Р.б.** | **ПРИМЕДБА / КОМЕНТАР** |
| 1 | Предлажемо да се између опретора траснпортног система Гастранс д.о.о. Нови Сад и Транспортгас Србија д.о.о. Нови Сад укине тарифни елемент „улаз транспортни систем“, као што je предвиђено између опратора транспортног система Yugorosgaz-Transport d.o.o. Niš и Транспортгас Србија д.о.о. Нови Сад, односно да улазна тарифа за тачку ИП Србија у Транспортгас Србија д.о.о. Нови Сад буде 0 (нула) динара/kWh/дан.  У другом делу овог обрасца предлажемо конкретне измене предлога текста „Методологије за одређивање цене приступа систему за транспорт природног гаса“ (у даљем тексту Методологије). Предложеном изменом не би било реч о јединственом улазно-излазном систему, већ би сваки ОТС достављао предлог тарифа појединачно, узимајући у обзир одредбу да на местима повезивања између система неће бити тарифа.  **Одговор АЕРС:**  Агенција је, у складу са чланом 10. Уредбе о мрежним правилима о хармонизованим тарифама за транспорт природног гаса („Службени гласник РС“, број 112/22) - (у даљем тексту Уредба), утврдила Методологију за одређивање реферетне цене за транспорт природног гаса (у даљем тексту Методологија) коју заједнички примењују Транспортгас Србија д.о.о. и Yugorosgaz-transport d.o.o. тако што су два транспорта система посматрана као целина, а обавезна је примена механизама за компензацију између ова два оператора транспортних система. Заједничка примена Методологије омогућава да се корисницима транспортног система поједностави уговарање капацитета тако што се не наплаћују капацитети између два транспортна система на које се примењује Методологија (не наплаћује их ни Транспортгас Србија д.о.о. ни Yugorosgaz Transport d.o.o.). Механизми за компензацију се користе ради поравнавања разлика између прихода остварених применом цене приступа одређене за више транспортних система посматраних као целина и цена које се одређују у складу са Методологијом за сваки транспортни систем појединачно.  У члану 2. став 2. Уредбе је наведено да се она не примењује на део капацитета на улазним односно излазним тачакама транспортног система на који се примењује режим изузећа од примене регулисаних цена које је одобрио АЕРС. Гастранс д.о.о. примењује своју Mетодологију за одређивање реферетне цене која се разликује од Методологије за одређивање реферетне цене коју заједнички примењују Транспортгас Србија д.о.о. и Yugorosgaz Transport d.o.o. Због тога се на тачкама интерконекције између Транспортгас Србија д.о.о. и Гастранс д.о.о. не могу примењивати одредбе из Методологије којима се транспортни системи посматрају као целина, јер се, између осталог, не може применити механизам за компензацију између Транспортгас Србија д.о.о. и Гастранс д.о.о. којим се поравнава разлика између прихода остварених применом цене приступа одређене за више транспортних система посматраних као целина и цена које се одређују у складу са Методологијом за сваки транспортни систем појединачно.  На основу Уредбе, капацитети се не наплаћују између два транспортна система само када Методологију заједнички примењују два оператора транспортних система који истовремено примењују механизам за компензацију којим се поравнава разлика између прихода остварених применом цене приступа одређене за више транспортних система посматраних као целина и цена које се одређују у складу са Методологијом за сваки транспортни систем појединачно.  С обзиром да предлог није прихваћен, неће бити промене текста у члановима Методологије на основу овог предлога. |
| 2 | Предлажемо да тарифни елементи „улаз складиште“ и „излаз складиште“ буду 0 (нула) динара/kWh/дан. У другом делу овог обрасца предлажемо конкретне измене предлога текста Методологије.  **Одговор АЕРС:**  Уредба у члану 9. дефинише да Агенција у Методологији одређује попуст од најмање 50% који се примењује на тарифе за транспорт засноване на капацитету на улазним тачкама из складишта и излазним тачкама у складишта природног гаса.  АЕРС је у Методологији одредио попуст у складу са чланом 9. Уредбе.  Попусти за тарифе за капацитет на транспортном систему на улазним тачакама из, и излазним тачкама у подземна складишта природног гаса се разликују по земљама ЕУ у окружењу. Мађарска, Хрватска и Бугарска имају 100% попуста на транспортне тарифе за капацитет на излазним тачкама у подземна складишта природног гаса и попуст од 100% (Бугарска) или 90% (Мађарска и Хрватска) на транспортне тарифе за капацитет на улазним тачакама из подземних складишта природног гаса.  Транспортни системи за природни гас у Србији су повезани са транспортним системима Мађарске и Бугарске тако да попусти у Србији за тарифе за капацитет на транспортном систему на улазним тачакама из, и излазним тачкама у подземна складишта природног гаса треба да буду слични попустима у Мађарској и Бугарској.  С обзиром на значајне промене у изворима и правцима снабдевања и великa повећањa цена природног гаса у претходним годинама у Европи, сигурност снабдевања природним гасом је изузетно значајно питање како за Србију, тако и за земље у окружењу. Са циљем да се стимулише повећање капацитета ПСГ Банатски Двор и тиме повећа сигурност снабдевања природним гасом у Србији, утврђен је попуст од 90% на транспортне тарифе за капацитет на излазним тачкама у подземна складишта природног гаса и попуст од 90% на транспортне тарифе за капацитет на улазним тачакама из подземних складишта природног гаса.  У складу са променом, у Методологији је у тачки VI.1.1.7 коригована вредност коефицијента попуста улаз складиште (КПУск) и у тачки VI.1.2.7 је коригована вредност коефицијента попуста за излаз у складиште (КПИск). |